Návrh NARIADENIE RADY, ktorým sa mení nariadenie (ES, Euratom) č. 1150/2000, ktorým sa vykonáva rozhodnutie 2007/436/ES, Euratom o systéme vlastných zdrojov Európskych spoločenstiev /* COM/2014/0704 final/2 - 2014/0332 (NLE) */





DÔVODOVÁ SPRÁVA 1. KONTEXT NÁVRHU Úprava príspevkov jednotlivých členských štátov (vlastné zdroje) založených na dani z pridanej hodnoty (DPH) a hrubom národnom dôchodku (HND) a označených v nariadení č. 1150/2000 za „zdroje z DPH a dodatočné zdroje“ na financovanie rozpočtu Únie sa uskutočňuje každý rok v prvý pracovný deň mesiaca december. Tieto úpravy sa z roka na rok líšia. Ako ukazujú údaje vypočítané v roku 2014, úpravy vlastných zdrojov založených na HND, ktoré vedú k ďalším sumám, ktoré majú sprístupniť niektoré členské štáty, môžu byť výnimočne vysoké z dôvodu značných revízií údajov o HND za predchádzajúce roky, ktoré vykonali členské štáty. Keďže základné údaje poskytujú Komisii členské štáty, globálny súbor údajov s vplyvom na vlastné zdroje všetkých členských štátov je známy až v októbri každého roka. Podľa súčasných pravidiel uvedených v nariadení č. 1150/2000 musia byť tieto úpravy k dispozícii v prvý pracovný deň mesiaca december. Neexistuje možnosť dohodnúť sa na neskoršom dátume. Najmä ku koncu rozpočtového roka, a ak sú predmetné sumy veľmi vysoké, môžu sa členské štáty dostať do zložitej rozpočtovej situácie, ba dokonca môže byť ohrozená ich ekonomická alebo finančná stabilita. 2. OBSAH NÁVRHU Ak je celková suma mimoriadne vysoká, členské štáty majú možnosť sprístupniť sumu vyplývajúcu z týchto úprav (zostatkov DPH a HND) kedykoľvek medzi prvým pracovným dňom mesiaca december a prvým pracovným dňom mesiaca september nasledujúceho roka, a to za týchto podmienok: a) prekročenie individuálnej prahovej hodnoty: ak suma zostatkov DPH a HND v prípade ktoréhokoľvek členského štátu presahuje dve mesačné dvanástiny, ktoré daný členský štát má sprístupniť ako zdroje z DPH a dodatočné zdroje, pričom sa zohľadní účinok, ktorý podľa súčasných rozpočtových údajov má na tieto zdroje korekcia poskytnutá Spojenému kráľovstvu na rozpočtovú nerovnováhu, alebo b) prekročenie globálnej prahovej hodnoty: ak celková suma úprav v prípade všetkých členských štátov presahuje polovicu bežnej dvanástiny, ktorú všetky členské štáty majú sprístupniť ako vlastné zdroje založené na DPH a HND, pričom sa zohľadní účinok, ktorý podľa súčasných rozpočtových údajov má na tieto zdroje korekcia poskytnutá Spojenému kráľovstvu na rozpočtovú nerovnováhu. V roku 2014 by štyri členské štáty mali právo na odklad sprístupnenia zdrojov v dôsledku prekročenia individuálnej prahovej hodnoty (viac ako dvoch bežných dvanástin). V ostatných rokoch od roku 2002 by boli iba v roku 2007 oprávnené dva členské štáty. Keďže v roku 2014 je prekročená aj globálna prahová hodnota (zostatky DPH a HND v prípade všetkých členských štátov dosahujú výšku až 9,5 mld. EUR, pričom polovica bežnej dvanástiny predstavuje menej ako 5 mld. EUR), všetky členské štáty môžu odložiť sprístupnenie týchto zostatkov. Vo všetkých ostatných rokoch od roku 2004, okrem roku 2007, nebola globálna prahová hodnota prekročená. Táto zmena sa uplatní už na zostatky DPH a HND, ktoré sa majú zapísať do účtovných záznamov Komisie v prvý pracovný deň mesiaca december 2014. Každý členský štát, ktorý úplne alebo čiastočne odkladá sprístupnenie úprav by mal Komisii v dostatočnom predstihu a v každom prípade pred prvým pracovným dňom mesiaca december oznámiť dátum alebo dátumy sprístupnenia príslušných súm. Tento dátum alebo tieto dátumy sú záväzné. Akékoľvek oneskorenie, pokiaľ ide o sprístupnenia úprav v deň alebo dni oznámené Komisii, by teda malo mať za následok úhradu úroku za podmienok uvedených v článku 11 nariadenia (ES, Euratom) č. 1150/2000. Nariadenie (ES, Euratom) č. 1150/2000 bude so spätnou účinnosťou zrušené nariadením č. 609/2014[1]. Zmeny vykonané týmto návrhom bude preto potrebné náležite zohľadniť v kontexte návrhu na zmenu nariadenia č. 609/2014, ktorý sa Komisia zaviazala predložiť do konca marca 2015[2]. 2014/0332 (NLE) Návrh NARIADENIE RADY, ktorým sa mení nariadenie (ES, Euratom) č. 1150/2000, ktorým sa vykonáva rozhodnutie 2007/436/ES, Euratom o systéme vlastných zdrojov Európskych spoločenstiev RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 322 ods. 2, so zreteľom na Zmluvu o založení Európskeho spoločenstva pre atómovú energiu, a najmä na jej článok 106a, so zreteľom na návrh Európskej komisie, so zreteľom na stanovisko Európskeho parlamentu[3], so zreteľom na stanovisko Európskeho dvora audítorov[4], keďže: (1) Podľa článku 10 ods. 4 až 8 nariadenia (ES, Euratom) č. 1150/2000[5] by Komisia mala vypočítať sumy úprav vlastných zdrojov uvedených v článku 2 ods. 1 písm. b) a c) rozhodnutia Rady 2007/436/ES, Euratom o systéme vlastných zdrojov Európskych spoločenstiev[6] (zdroje z DPH a vlastné zdroje založené na HND, ktoré sa ďalej označujú ako „dodatočné zdroje“) a oznámiť ich členským štátom, a to včas, aby mohli tieto sumy úprav vložiť v prvý pracovný deň mesiaca december na účet Komisie uvedený v článku 9 ods. 1 nariadenia Rady (ES, Euratom) č. 1150/2000. (2) Za výnimočných okolností môžu tieto úpravy viesť k veľmi vysokým sumám, ktoré môžu v prípade niektorých členských štátov výrazne prekročiť dve mesačné dvanástiny, ktoré sa majú sprístupniť ako zdroje z DPH a dodatočné zdroje, a súhrnne môžu v prípade všetkých členských štátov prekročiť polovicu mesačných dvanástin. (3) Pre niektoré členské štáty môže povinnosť sprístupniť takéto vysoké sumy predstavovať vysoké finančné zaťaženie, ktoré môže pre danú krajinu najmä ku koncu roka znamenať značný fiškálny tlak. (4) Členské štáty by preto pri splnení určitých podmienok mali mať možnosť odložiť sprístupnenie týchto súm do prvého pracovného dňa mesiaca september nasledujúceho roka. (5) Každý členský štát, ktorý sa rozhodne uplatniť túto možnosť, by mal oznámiť Komisii v dostatočnom predstihu pred prvým pracovným dňom mesiaca december dátum alebo dátumy sprístupnenia sumy úprav, aby sa umožnila účinná správa hotovostných potrieb Únie. Akékoľvek oneskorenie, pokiaľ ide o sprístupnenie týchto súm úprav v deň alebo dni oznámené Komisii, by malo mať za následok úhradu úroku za podmienok uvedených v článku 11 nariadenia (ES, Euratom) č. 1150/2000. (6) Táto možnosť by sa mala uplatniť po prvýkrát na úpravy, ktoré by sa podľa nariadenia (ES, Euratom) č. 1150/2000 museli zapísať do účtovných záznamov Komisie v prvý pracovný deň mesiaca december 2014. (7) Nariadenie (ES, Euratom) č. 1150/2000 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Nariadenie (ES, Euratom) č. 1150/2000 sa týmto mení takto: V článku 10 sa vkladá nový odsek 7a: „7a. Odchylne od odsekov 4 až 7 tohto článku, členský štát môže vložiť na účet uvedený v článku 9 ods. 1 tohto nariadenia sumy, ktoré majú byť pripísané na účet Komisie podľa týchto odsekov, do prvého pracovného dňa mesiaca september nasledujúceho roka, ak je splnená jedna z týchto podmienok: a) ak by príslušný členský štát musel na účet uvedený v článku 9 ods. 1 tohto nariadenia v prvý pracovný deň mesiaca december vložiť sumu presahujúcu dve dvanástiny celkovej sumy, ktorú má podľa rozpočtu platného 15. novembra toho istého roku daný členský štát odviesť ako zdroje z DPH a dodatočné zdroje, ako sa uvádza v prvom pododseku odseku 3 tohto článku, alebo b) ak by členské štáty museli na účet uvedený v článku 9 ods. 1 tohto nariadenia v prvý pracovný deň mesiaca december spolu vložiť celkovú sumu presahujúcu polovicu dvanástiny celkovej sumy, ktorú majú podľa rozpočtu platného 15. novembra toho istého roku odviesť ako zdroje z DPH a dodatočné zdroje, ako sa uvádza v prvom pododseku odseku 3 tohto článku, a to s uplatnením výmenných kurzov definovaných v uvedenom pododseku. Členské štáty môžu prvý pododsek uplatniť iba v prípade, že svoje rozhodnutie a dátum alebo dátumy vloženia sumy úprav na účet uvedený v článku 9 ods. 1 tohto nariadenia oznámili Komisii pred prvým pracovným dňom mesiaca december. Akékoľvek oneskorenie, pokiaľ ide o vloženie sumy úprav na účet uvedený v článku 9 ods. 1 tohto nariadenia v deň alebo dni oznámené Komisii podľa druhého pododseku, je dôvodom na úhradu úrokov zo strany príslušného členského štátu za podmienok stanovených v článku 11 tohto nariadenia.“ Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Uplatňuje sa na sumy, ktoré sa majú vložiť na účet uvedený v článku 9 ods. 1 nariadenia (ES, Euratom) č. 1150/2000 po 30. novembri 2014. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda LEGISLATÍVNY FINANČNÝ VÝKAZ 1. NÁZOV NÁVRHU: [...] 2. ROZPOČTOVÉ RIADKY: Kapitola a článok: [...] Suma zahrnutá do rozpočtu na príslušný rok: [...] 3. FINANČNÝ VPLYV ¨ Návrh nemá finančný vplyv ¨ Návrh nemá finančný vplyv na výdavky, ale má finančný vplyv na príjmy, a to s týmto účinkom: (v mil. EUR zaokrúhlené na 1 desatinné miesto) || || Rozpočtový riadok || Príjmy[7] || 12-mesačné obdobie začínajúce od dd/mm/rrrr || [Rok n] Článok || Vplyv na vlastné zdroje || || Článok || Vplyv na vlastné zdroje || || Stav po akcii || [n+1] || [n+2] || [n+3] || [n+4] || [n+5] Článok || || || || || Článok || || || || || 4. OPATRENIA PROTI PODVODOM [...] 5. INÉ POZNÁMKY V rámci zmien sa ustanovuje možnosť, aby členské štáty sprístupnili úpravy zdrojov z DPH a dodatočných zdrojov (kapitoly 31 a 32) v splátkach, ak ich celková suma je mimoriadne vysoká (presahuje individuálnu alebo globálnu prahovú hodnotu). Ak členské štáty túto možnosť využijú, môže to mať v roku 2014 za následok, že vlastné zdroje budú sprístupnené až v roku 2015. Je ťažké predvídať, v akej miere sa členské štáty rozhodnú pre odklad platieb. Je veľmi nepravdepodobné, že by sa prahové hodnoty prekročili každý rok. Nemožno však predvídať, či k tomu dôjde. [1] Nariadenie Rady (EÚ, Euratom) č. 609/2014 z 26. mája 2014 o metódach a postupe sprístupňovania tradičných vlastných zdrojov a vlastného zdroja založeného na DPH a HND a o opatreniach na zabezpečenie požiadaviek na pokladničnú hotovosť (prepracované znenie). [2] V spoločnom stanovisku, ktoré je uvedené v zápisnici zo zasadnutia Rady z 26. mája 2014, sa uvádza: „Rada a Komisia súhlasia, že Komisia najneskôr do konca marca 2015 predloží návrh článku 12 nariadenia Rady o metódach a postupe sprístupňovania tradičných vlastných zdrojov a vlastného zdroja založeného na DPH a HND a o opatreniach na zabezpečenie požiadaviek na pokladničnú hotovosť s cieľom umožniť revíziu postupu na výpočet úrokov zo súm, ktoré boli sprístupnené s omeškaním. Tieto úrokové sadzby budú okrem toho v súlade so zásadou proporcionality, pričom sa zaručí hladké fungovanie systému na zabezpečenie požiadaviek na pokladničnú hotovosť.“ [3] Ú. v. EÚ C , , s. . [4] Ú. v. EÚ C , , s. . [5] Ú. v. ES L 130, 31.5.2000, s. 1. [6] Ú. v. EÚ L 163, 23.6.2007, s. 17. [7] V prípade tradičných vlastných zdrojov (poľnohospodárske poplatky, odvody z produkcie cukru, clá) musia uvedené sumy predstavovať čisté sumy, t. j. hrubé sumy po odpočítaní 25 % na náklady na výber.